kardosdrur/scandi-wiki huggingface dataset:
III (album)

III er det andet studiealbum fra det danske folktronicaband Sorten Muld. Det blev udgivet i den 6. september 2000. Sangene er en blanding af folkeviser og elektronisk musik tilsat sækkepibe og nøgleharpe.
Albummet blev godt modtaget ved udgivelsen, og det er siden blevet nævnt som et vigtigt album fra perioden, ligesom nummeret "Vølven" er blevet fremhævet.

Modtagelse 
Albummet modtog fem ud af seks stjerner i musikmagasinet GAFFA, ligesom deres foregående udgivelse Mark II. Anmelderen roste bl.a. at det ikke var en gentagelse af debutalbummet, og kaldte albummet et "lille mesterværk" og omtalte bandet som "årets musikalske oplevelse". AllMusics anmelder Chris Nickson skrev at blandingen af flere rigtige instrumenter gav "en bredere variation af tonefarver og teksturer". Han roste også Ulla Bendixens stemmer, som han skrev havde udviklet sig meget, og at hele bandet var kommet langt. Nickson gav tre ud af fem stjerner. Rootsworld kaldte albummet "superb".

I GAFFA's 25-års jubliæumsnummer var III listet som et af de fem vigtigste album fra dette år, og "Vølven" var ligeledes blandt de fem vigtigste singler fra 2000.

Spor 
 "Roselil Rose" - 3:40
 "Lørdagskvæld" - 5:26
 "Vølven" - 4:00
 "Margjit" - 4:07
 "Ulver" - 6:48
 "Ramund" - 6:16
 "Linden" - 4:46
 "Tor Af Hafsgaard" - 5:40
 "Dagmar" - 5:30
 "Længe Siden" - 2:38

Personel 
Sorten Muld
 Ulla Bendixen: Sang
 Martin Ottosen: Tangenter og elektronik
 Henrik Munch: Tangenter og elektronik

Øvrige musikere
 Søren Bendixen: Guitar
 Harald Haugaard: Violin, drejelire
 Johannes Hejl: Kontrabas
 Niels Kilele: Percussion
 Tommy Nissen: Trommer
 Martin Seeberg: Sækkepibe, fløjter m.m.

Referencer

Eksterne henvisninger 
 III på Discogs
 III på AllMusic

Sorten Muld-album
Album fra 2000
James Ward-Prowse

James Michael Edward Ward-Prowse (født 1. november 1994) er en engelsk fodboldspiller, der spiller offensiv midtbane for Westham United.

Referencer

Eksterne henvisninger 

Personer fra Portsmouth
Fodboldspillere fra England
Fodboldspillere fra Southampton F.C.
Großenkneten

Großenkneten er en by med godt 14.000 indbyggere beliggende i den sydvestlige del af Landkreis Oldenburg i den tyske delstat Niedersachsen.

Geografi 
Großenkneten ligger mellem floderne Hunte og Lethe. Kommunen ligger i Naturpark Wildeshauser Geest. Großenkneten er præget af landbrug, men mange indbyggere pendler til Oldenburg, der ligger omkring 20 km. mod nord.

Inddeling 
I kommunen Großenkneten ligger 19 byer og landsbyer: Ahlhorn (6.441), Amelhausen (120), Bakenhus (48), Bissel (319), Döhlen (461), Großenkneten (2.637), Hagel (32), Halenhorst (237), Haschenbrok (79), Hengstlage (136), Hespenbusch-Pallast (78), Hosüne (569), Huntlosen (1.831), Husum (60), Sage (623), Sage-Haast (290), Sannum (217), Steinloge (128), Westrittrum (106). (indbyggertal pr. 30. juni 2012, i parentes)

Nabokommuner og byer 

Afstandene er regnet fra centrum i byen.

Eksterne kilder/henvisninger 

 Byens websted

Byer i Niedersachsen
Kubota

() er en japansk fabrikant af traktorer og tunge maskiner. Virksomheden havde en omsætning på 14,7 mia. amerikanske dollar og 33.845 ansatte i 2013, hvilket gjorde virksomheden til Japans største indenfor traktorer og landbrugsmaskiner. Koncernen har hovedkvarter i Osaka og er etableret i 1890.

Virksomhedens produkter omfatter traktorer, landbrugsudstyr, motorer, entreprenørmaskiner, selvbetjeningsautomater, rør, ventiler, metalstøbning, pumper og udstyr til vandrensning, spildevandsbehandling og luftkonditionering.

Selskabet er børsnoteret på Tokyo Stock Exchange og er med i TOPIX-aktieindekset og Nikkei 225-aktieindekset.

Operationer

Kubota Tractor Corporation 
I 1969 begyndte Kubota at eksportere 21 hk L200 kompakte traktorer til USA. Pga. succesen i begyndelsen så blev Kubota Tractor Corporation etableret i Torrance i Californien i 1972. Kubota ejer flere lignede traktorvirksomheder i lande som Australien, Canada, Frankrig, Tyskland, Polen, Spanien og Storbritannien.

Kubota traktorer bliver i Danmark importeret af Nellemann Machinery, der har et bredt forhandlernetværk i Norden.

Kubota Manufacturing of America 
I 1988 åbnede Kubota sin første fabrik i USA. Det var i Gainesville, GA og den fremstillede frontlæssere og baglæssere til Kubota traktorer. Senere blev også fremstillet græsklippere og havetraktorer og forskellige forsyningskøretøjer.

Galleri

Referencer

Eksterne henvisninger 

 Kubota Corporation
 Kubota Tractor Corporation
 Kubota Manufacturing of America Corporation

Køretøjsproducenter fra Japan
Virksomheder i Osaka
Etableret i 1890
Landbrugsmaskinproducenter
Ingeniørvirksomheder fra Japan
Traktorproducenter
Traktormærker
Dansefrisen i Ørslev Kirke

Dansefrisen er et kalkmaleri fra 1300-tallet i Ørslev Kirke ved Skælskør i Slagelse Kommune  som forestiller unge mænd og kvinder. 

De førstes kjortler
er korte og viser den hovedform, der kendes fra
den grønlandske kjortel.. Nogle af
dem er sammensat af to halvdele i
kontrasterende farver, "mi-parti-dragter". Tre af mændene bærer kaprun, figuren 
til venstre en moderat strudhætte, en hætte med lang hale. 

De tre kvinder har kroner, formentlig jomfrukroner,
over det udslagne hår. To af dem bærer en
ærmeløs overkjortel, der var i brug blandt
fornemme damer i mange af Europas lande.
Den hed surcot, og dens fremkomst i
Frankrig kan sættes til tiden efter 1300. Den er kun
en ændret bliaud, med et nyt navn, som efter
den tid helt fortrængte det gamle. 
Udskæringerne, fenêtres d'enfèr ('helvedesvinduer'), ved begge sider af livet
var så store og lange, at der kun blev en kort
strimmel af tøjet tilbage foran brystet. 
Surcoten var ofte foret og bræmmet med pelsværk og
spillede så stor en rolle i fornemme damers dragt.

På Nordenskirker.dk fortolkes dansefrisen således:

"... Dansefrisen synes ikke at skildre en dans, nærmere en bevægelse mod venstre. Måske kan den opfattes som et brudeløb, idet den samlede udsmykning har flere hentydninger til brylluppet. I Dansefrisen ses en hare som spiller trompet. Haren er et flittigt ynglende dyr, måske kan dette være en hentydning til, at man håber brylluppet bliver frugtbart. Haren er også et dyr, som Fanden kunne omskabe sig til, forvirringen blandt de dansende skyldes måske, at Fanden har givet et ordentlig trut i trompeten. Dansefrisen kan også ses i sammenhæng med den øltappende munk. Fanden og hans djævle dukker op for at minde om, at umådeholdent drikkeri og letsindig dans fører lige lukt i Helvede. Men den øltappende munk har glorie, så måske er der tale om en ukendt helgenlegende. ..."

Se også
 Kalkmalerier i danske kirker
 Middelalderens klædehistorie i Danmark

Kilder
  af direktør Bernhard Olsen, 1836-1922
 Ørslev Kirke  fra Nordenskirker.dk med mere frit materiale om kirken

Referencer

Eksterne henvisninger

  Et farvelagt billede fra DanmarksHistorien.dk 


Kirkeligt interiør
Kunst fra Danmark
Danmark i middelalderen
Lerviken

Lerviken er en landsby (småort) i Ljusnarsbergs kommun, Örebro län, Sverige, beliggende ca. 20 kilometer nord for Kopparberg. Byen gennemkrydses af Riksväg 50 og det såkaldte Silverhöjdsspåret på Bergslagsbanan. Lerviken ligger ved vigen med samme navn i søen Södra Hörken. Småorten Basttjärn ligger cirka en kilometer syd for Lerviken.

Historie 
Frem til år 1954 lå Lerviks sluss i Hörks kanal, som også blev nedlagt samme år.

Den sydlige del af Lerviken kaldes Silverhöjden (der står Silverhöjden på skiltene ved Riksväg 50, men der findes ingen skilte med navnet Lerviken), tidligere Silverhyttan. Mellem 1873 og 1986 lå her en jernbanestation på det tidligere TGOJ. Stationen hed oprindeligt Hörk, men blev i 1906 omdøbt til Silverhöjden. Persontrafikken blev indstillet i 1977. I Silverhöjden lå der også et savværk; på dettes plads ligger i dag et træværk, først og fremmest beregnet på produktion og pakning af brænde til kaminer, samt et mekanisk værksted.

Bebyggelsen 
Der ligger en campingplads ved søen Södra Hörken.

Referencer 

Byer i Ljusnarsbergs kommun
1. division i ishockey 1970-71

1. division i ishockey 1970-71 var turneringen om det 14. DM i ishockey. Mesterskabet blev arrangeret af Dansk Ishockey Union, og det var 11. sæson, at mesterskabet blev afviklet i ligaform. Siden den foregående sæson var ligaen blevet udvidet fra otte til ti hold, som spillede en dobbeltturnering alle-mod-alle, hvilket gav 18 kampe til hvert hold.

Mesterskabet blev vundet af Gladsaxe Skøjteløberforening, som dermed vandt DM-titlen for tredje gang i klubbens historie. Sølvmedaljerne gik til Rungsted IK, mens Esbjerg IK for anden sæson i træk måtte nøjes med bronzemedaljerne, som klubben dog måtte dele med Vojens Ishockey Klub, eftersom de to hold sluttede på samme pointtal og også stod helt lige i indbyrdes opgør.

Sæsonafslutningen huskes især for kampen i Gladsaxe i sidste spillerunde mellem GSF, der på det tidspunkt allerede havde sikret sig danmarksmesterskabet, og deres største rivaler, de detroniserede mestre fra KSF. Efter hårdt Gladsaxe-spil, der kulminerede med at KSF-talentet Jesper Hviid blev fældet med et øksehug, så han blødende måtte forlade isen, beordrede KSF's anfører Guddi Høybye sit hold i omklædningsrummet af frygt for sine spilleres sikkerhed. Den eneste KSF-spiller, der kom tilbage på isen for at sige tak for kampen og ønske Gladsaxe tillykke med mesterskabet, var ironisk nok Jesper Hviid.

Det var på tale at tvangsnedrykke KSF til 2. division for at forlade kampen, men man endte med at idømme alle KSF-spillerne tre spilledages karantæne. Undtagelsen var anfører Guddi Høybye, som fik hele to års karantæne fra al ishockey. Karantænen blev dog senere nedsat til et år, og han vendte derfor tilbage til KSF's hold allerede i sæsonen 1972-73.

Resultater og stillinger 

De ti deltagende hold spillede en dobbeltturnering alle-mod-alle.

Esbjerg IK og Vojens IK havde opnået samme antal point i alt (23 point). Ifølge reglerne skulle de to holds indbyrdes placering afgøres af point opnået i indbyrdes opgør, subsidiært samlet målscore i indbyrdes opgør. Men eftersom Esbjerg IK først havde vundet 4-3 i Vojens, og Vojens IK senere på sæsonen vandt 5-4 i Esbjerg, havde begge hold opnået to point i de indbyrdes opgør, og den samlede målscore i kampene mellem de to klubber var altså 8-8. På den baggrund måtte Dansk Ishockey Union lade klubberne dele tredjepladsen og dermed bronzemedaljerne.

Op fra 2. division rykkede Tårnby Boldklub.

Kilder / eksterne henvisninger 
 Michael Søvsø: Fra pionerånd til verdensklasse – Danmarks Ishockey Union i 60 år (2009)
 Michael Søvsø, Per Jessen: Vojens på isen – en krønike om et ishockeyhold (2008)
 EliteProspects - 1970-1971 - Denmark - PLAYER STATS

Noter 

1970-71
Sæsoner i Superisligaen
Ishockey i 1970
Ishockey i 1971
Den runde firkant

Den Runde Firkant med 'Sundhedsrummet' og 'Cafeen' er en afdeling under organisationen Mændenes Hjem på Vesterbro i København. Den Runde Firkant ligger på Halmtorvet 9 C+D og består af et sundhedsrum og et værested. 

Den Runde Firkant er et tilbud til stofmisbrugere og hjemløse på Vesterbro. Der ydes hjælp fra sygeplejersker og socialrådgivere, og man kan få et gratis måltider i cafeen.. Der uddeles og instrueres i rene nåle, sterilt vand, piber til stof-rygning og andre skadesreducerende tiltag. I bygningen findes også et stofindtagelsesrum, som drives af Mændenes Hjem.

Referencer

Eksterne henvisninger
 Hjemmeside  for Den Runde Firkant

 

Vesterbro
Aktivisme i Danmark
Det løse liv

Det løse liv er det  femte studiealbum fra den danske pop/rock-gruppe Love Shop, der udkom den 15. september 1999 på Polydor. Titlen er ifølge forsanger og sangskriver Jens Unmack selvbiografisk: "Dét at ting forandrer sig. At du er kastebold mellem de mennesker, der omgiver dig. At man tror, man har styr på tingene, og så kommer der nogle folk og trækker gulvtæppet væk under dig, og mens du ligger der, kommer der én og hjælper dig op igen. Bedst som man tror, man har styr på sit liv, så har man det ikke."

Love Shop blev nomineret til Årets danske gruppe og Årets danske popudgivelse, og Jens Unmack til Årets danske sanger ved Dansk Grammy 2000. Det løse liv havde i 2001 solgt 12.000 eksemplarer.

Spor

Medvirkende 
Henrik Hall – harpe, fløjte, keyboard, kor
Hilmer Hassig – guitar, bas, keyboard, musik, producer, mixer
Jens Unmack – stemme, tekst, musik
Mikkel Damgaard – würlitzer, keyboard
Thomas Duus – trommer
Christina Geisnæs – kor
Jimmy Jørgensen – kor
Jesper Ranum – elektroniske indfald
Thomas Risell – bas
Jesper Siberg – loops, lyde, idéer
Finn Verwohlt – guitar
Lehnert Kjeldsen – mastering

Hitlister

Referencer 

Album fra 1999
Love Shop-album
Lucky Luke (tv-serie)

Lucky Luke (også kendt som The Adventures of Lucky Luke) er en italiensk humoristisk western tv-serie fra 1992 baseret på den belgiske tegneserie Lucky Luke, der blev skabt af Morris. Titelrollen som Lucky Luke spilles af Terence Hill, der i 1991 instruerede og producerede en spillefilm med samme titel. Tv-serien er en fortsættelse af filmen og består af 8 afsnit på 50 minutter hver.

Seriens introsang er "Lucky Luke rides again" sunget af Roger Miller, mens hovedtemaet er "The lonesomest cowboy in the West" sunget af Arlo Guthrie.

Medvirkende 
 Terence Hill - Lucky Luke
 Nancy Morgan - Lotta Legs
 Fritz Sperberg - Averell Dalton
 Dominic Barto - William Dalton
 Bo Gray - Jack Dalton
 Ron Carey - Joe Dalton
 Roger Matter og Roger Miller - Jolly Jumper (stemme)

Afsnit 
Forud for tv-serien var i 1991 gået spillefilmen Lucky Luke, der var baseret på tegnefilmen Lucky Luke i Daisy Town fra 1971 og tegneseriealbummet Det 20. kavaleri (Le vingtième de cavalerie) fra 1964. I filmen bliver en nybyggerby plaget af forbrydere, som helten Lucky Luke imidlertid får sat en stopper for. Dalton-brødrene viser sig imidlertid at volde flere problemer, og da de endelig bliver jaget væk, svarer de igen med at starte en indianerkrig.

Nogle af tv-seriens afsnit er løst baseret på forskellige af de oprindelige tegneseriealbum, f.eks. La mamma dei Dalton, der er baseret på albummet Ma Dalton fra 1971. I de fleste tilfælde er der dog tale om originale historier.

Noter

Eksterne henvisninger 
 

Tv-serier fra Italien
Tv-serier fra 1990'erne
Lucky Luke-universet
Dansker (album)

Dansker er det fjerde studiealbum af den danske rapper Jokeren, der udkom den 17. november 2014 på Medley Records. Albummet modtog blandede anmeldelser. Dansker debuterede som nummer 25 på hitlisten, med en salgsscore på 409.

Albummets anden single, "Kun os to" modtog platin i januar 2016.

Spor

"Du tog fejl" indeholder genindspilning af "Magi i luften" (1983) af Halberg Larsen.

Kilder

Album fra 2014
Rapalbum fra Danmark
Lars Ravn

Lars Søren Ravn (født 14. august 1959 i Aalborg) er en autodidakt dansk billedkunstner. Lars Ravn er medlem af kunstnersammenslutningen Corner.  Han er især kendt for sine malerier, men er også billedhugger.

Liv 
Lars Ravn er født i Aalborg, men voksede op på  Spættevej i Vejle og blev student fra Rosborg Gymnasium i Vejle i 1979.

Værk 
Lars Ravn debut som kunstner var på en messe på Vejle Kunstmuseum i 1980, og han debuterede solo med udstilling på Galleri Vadestedet  i 1980 og på Tranegården i 1982. Lars Ravn var en del af de unge vilde kunstnere i 1980’erne, som var en særlig bevægelse inden for maleri mv.

Lars Ravn er bl.a. repræsenteret på Statens Museum for Kunst, Kobberstiksamlingen, Trapholt, ARoS, Kastrupgårdsamlingen og Vejle Kunstmuseum. Han har også været repræsenteret internationalt på udstillinger i Norge, Sverige og Kina. 

Lars Ravn bruger blandt andet dagligdags objekter og særlige figurer som kaninen i sine malerier. Han bruger især kaninen som figur til at skildre menneskelige tematikker med. Hans billeder har et vist folkeligt udtryk og rummer flere ligheder med Henry Heerup og Cobra.

Referencer 

Kunstnere fra Danmark
Personer fra Aalborg
Danskere i 1900-tallet
Danskere i 2000-tallet
Personer i Kraks Blå Bog
Sara Mathilde Øster

Sara Mathilde Øster (født 21. september 1973 i København) er en dansk billedkunstner.

Sara Mathilde Øster er uddannet fra University of The Arts London og debuterede på Charlottenborg Forårsudstilling i 2009. Hun har bland andet udstillet i Fuglsanghus, Hørsholm, og i Cobra-rummet på Sophienholm og udført to større udsmykningsopgaver, LuxLapis for Gladsaxe Gymnasium (2011) og SolarisMontium for Kastanjehaven plejehjem (2013) på Frederiksberg.

Kunstnerisk virke 
Sara Mathilde Østers omtales i bogen 101 kunstnere fra 2011  hvor forfatter Tom Jørgensen beskriver hendes kunst således:

Noter 

Kunstnere fra Danmark
Kvindelige kunstnere fra Danmark
Danskere i 1900-tallet
Danskere i 2000-tallet
Jord, Luft, Ild, Vand

Jord, Luft, Ild, Vand er det tredje studiealbum, og første konceptalbum fra det danske folktronicaband Sorten Muld. Det blev udgivet den 16. september 2002.

Det blev lavet til DGIs landsstævne på Bornholm, men numrene omhandler de klassiske fire elementer; jord, luft, ild og vand. Det har derfor ikke middelaldertekster som de to tidligere albums Mark II (1997) og III (2000), og det blev heller ikke taget lige så godt imod af anmelderne.

Modtagelse 
Albummet modtog 3/6 stjerner i musikmagasinet GAFFA. Anmelderen omtalte bl.a. albummet som "broget" og mente, at man godt kunne høre, at det ikke var et "rigtigt" Sorten Muld-album.

Spor 
 "Ocean" - 4:50
 "Sirene Jagt" - 3:33
 "Penguin Party" - 2:12
 "Dråbespring" - 3:45
 "Jorden Vågner" - 1:40
 "Æggesnak" - 1:10
 "Steppedans" - 3:43
 "Høstfest" - 2:19
 "Gals & Boys" - 4:07
 "Gylden Glød" - 4:08
 "Værket" - 2:04
 "Værftet" - 3:39
 "Æter" - 1:51
 "Vindvals" - 3:27
 "Slyngen" - 2:59
 "E:d:b" - 3:04
 "Løbenløbsk" - 3:55
 "Gudindens Sang" - 3:29
 "U.f.o ?" - 1:43
 "Gylden Glød - Muted" - 4:40
 "Finale" - 0:10

Referencer

Eksterne henvisninger 
Jord, Luft, Ild, Vand på discogs.com

Sorten Muld-album
Album fra 2002
Fosdalen

Fosdalen er en fredet kløft ved Lien nær Lerup Kirke ca. 10 km nordvest for Brovst.  Fosdalen er ca. 1 km lang og skærer sig ned i morænebakkerne, som er op til 60 meter over havet og gennembryder Lien. Den er den kendteste af flere lignende kløfter omkring Lien. Af andre kløfter i området kan nævnes Langdalen, Lilledal, Dybdal, Hulen og Nøddedalen. Området nedenfor Lien er en kystslette, der fortsætter ud mod Slettestrand og Jammerbugt.  Dalen er som de andre dale dannet af Weichsel-istidens smeltevand, og sidenhen er størrelsen øget af bl.a. regn og anden erosion.

Fosdalen blev i 1901 solgt fra Lerup Præstegård til Staten og forvaltes i dag af Naturstyrelsen. 

Fosdalen blev fredet i 1902, og på daværende tidspunkt havde området været benyttet til afgræsning, og hedelyng var fremtrædende. I dag er dalen tilvokset med tæt løvskov. En stor samlet fredning kaldet Natura 2000-område nr. 21 Ejstrup Klit, Egvands Bakker og Lien med Underlien blev gennemført i 2009 og samler flere forskellige fredninger af ældre dato.

Eksterne henvisninger
Naturcenter Fosdalen 
Naturstyrelsen om Fosdalen og Langdalen 

Kløfter i Danmark
Lokaliteter i Jammerbugt Kommune
Naturkanon
Hvorup

Hvorup er en spredt landsbybebyggelse ved Hvorup Plantage og Hvorup Kirke. Landsbyen er beliggende 4 km nord for Nørresundby tæt ved Aalborg Kaserner. Kirken, der er opført omkring år 1200, er som landsbyen beliggende i Hvorup Sogn. Der er omkring 30 husstande i landsbyen.

Lokaliteter i Aalborg Kommune
Byer og bydele med genforeningssten
Byer og bydele med befrielsessten
Lucky Luke (film fra 1991)

Lucky Luke er er en westernkomedie fra 1991 med Terence Hill som både instruktør og i titelrollen. Filmen er den første spillefilm baseret på Morris tegneserie Lucky Luke. Der var tidligere lavet tegnefilm bygget over serien, første gang i 1971 med Lucky Luke i Daisy Town, hvis historie i store træk er genbrugt i spillefilmen, idet der dog også er hentet elementer fra tegneseriealbummet Det 20. kavaleri (Le vingtième de cavalerie) fra 1964. Stilen minder dog mere om Terence Hill-film som Mit navn er Nobody (Il mio nome è Nessuno) fra 1973 end om de klassiske Lucky Luke-historier.

Introsangen er Lucky Luke Rides Again af Roger Miller, mens slutsangen er The Lonesomest Cowboy in the West af Arlo Guthrie. De blev også brugt i tv-serien Lucky Luke, der blev udsendt i 8 afsnit i 1992 som forlængelse af filmen.

Handling 
En flok nybyggere er på vej gennem ørkenen på jagt efter egnet land. Da de finder en tusindfryd, ser de den som et tegn og beslutter sig for at anlægge byen Daisy Town der. Byen bliver dog hurtigt plaget af banditter, men da helten Lucky Luke kommer til byen og bliver valgt til sherif, får han sat en stopper for dem. Men freden varer ikke længe, for snart efter kommer de berygtede Dalton-brødre til byen, og dem vil indbyggerne ikke stå åbent op imod. Tingene tager yderligere en drejning, da de fire brødre får sat gang i en indianerkrig. Lucky Luke formår dog at vende alt til det bedste, før han til slut rider væk mod aftensolen.

Medvirkende 
 Terence Hill - Lucky Luke
 Nancy Morgan - Lotta Legs
 Fritz Sperberg - Averell Dalton
 Dominic Barto - William Dalton
 Bo Gray - Jack Dalton
 Ron Carey - Joe Dalton
 Arsenio Trinidad - Ming La Pu
 Neil Summers - Hjælpesherif Virgil
 Mark Hardwick - Hank
 Buff Douthitt - Borgmester

Det var desuden tanken, at Terence Hills adoptivsøn Ross Hill skulle spille Billy the Kid, men han døde ved en bilulykke kun 16 år gammel i 1990, kort før optagelserne skulle begynde.

Anmeldelser 
Det tyske opslagsværk Lexikon des Internationalen Films bemærkede skuffet: "Terence Hills stemningsfulde nostalgiske iscenesættelse udnytter kendte spaghettiwestern-klicheer mere end rigeligt og når aldrig forlæggets parodiske tone. Lucky Luke, den "Lonesome Cowboy", har dårligt nok noget af den let arrogante fornemhed fra tegneserieudgaven, men til gengæld så meget mere af Hills typiske kendte barnlige charme."

Eksterne henvisninger

Noter 

Westernfilm fra Italien
Westernfilm fra USA
Amerikanske film fra 1991
Italienske film fra 1991
Komediefilm fra Italien
Komediefilm fra USA
Lucky Luke-universet
Hatten

Hatten er en by med godt 13.700 indbyggere beliggende i den nordlige del af Landkreis Oldenburg i den tyske delstat Niedersachsen.

Geografi 
Hatten ligger ved den nordvestlige ende af Naturpark Wildeshauser Geest omkring 15 km sydøst for Oldenburg. I den vestlige del af kommunen ligger det nu tilplantede klitlandskab Osenberge. En del af kommunens vestgrænse dannes af floden Hunte

Inddeling 
Kommunen Hatten består af følgende landsbyer, bydele og bebyggelser :

Nabokommuner 
Hatten ligger sydøst for Oldenburg, sydvest for Hude, vest for Ganderkesee, nord for Dötlingen, nord-nordøst for Großenkneten og øst for Wardenburg.

Eksterne kilder/henvisninger 

 Byens websted

Byer i Niedersachsen
Leopoldo Alas

Leopoldo García-Alas y Ureña (23. april 1852 i Zamora – 13. juni 1901 i Oviedo) var en spansk forfatter.

Kilder 

 

Forfattere fra Spanien
Spaniere i 1800-tallet
Johann Peter Lange

Johann Peter Lange (født 10. april 1802 i Sonnborn ved Elberfeld, død 8. juli 1884 i Bonn) var en reformert tysk teolog. Han var far til Friedrich Albert Lange.

Han studerede teologi i Bonn og begyndte sin løbebane med praktisk præstegerning, men blev 1841 professor i teologi i Zürich i steden for Strauss, hvis kaldelse på grund af folkets modstand blev taget tilbage. Herfra kom han 1854 til Bonn og virkede her som professor til sin død. Han tilhørte nærmest formidlingsteologien og var en livlig bevæget og digterisk begavet natur. Blandt hans talrige skrifter kan fremhæves hans Leben Jesu nach den Evangelien, I—III (1844—47), mod Strauss, hans Christliche Dogmatik, I—III (2. udgave 1870) og hans store Bibelwerk, som han i forbindelse med adskillige medarbejdere udgav 1857—77, foruden adskillige åndelige digte, hymnologiske arbejder og polemiske skrifter.

Kilder 

 

Teologer fra Tyskland
Reformerte teologer
Ansatte ved Zürichs Universitet
Ansatte ved Bonns Universitet
Faglitterære forfattere fra Tyskland
Tysksprogede forfattere
Tyskere i 1800-tallet